Predkladacia správa

„Finančné memorandum Programu cezhraničnej spolupráce Phare medzi Slovenskou republikou a Maďarskom pre rok 2002“ je predkladané na rokovanie vlády na základe uznesenia vlády Slovenskej republiky č. 600 zo dňa 9. augusta 2000.
Finančné memorandum sa podpisuje za účelom zabezpečenia financovania projektov predložených na podporu slovensko-maďarskej cezhraničnej spolupráce. Celkový alokovaný grant v rámci programu 2002/000-603, ktorý je predmetom tohto Finančného memoranda, je        2 MEUR v rozdelení 1,8 MEUR na investičné aktivity a 0,2 MEUR na financovanie neinvestičných opatrení. Prijímatelia pomoci sa podieľajú na spolufinancovaní projektov vo výške 0,62 MEUR. Vyčlenené finančné prostriedky Phare musia byť nakontrahované                  do 30. 11. 2004 a projekty ukončené do 30.11.2005.

Cieľom predmetného Finančného memoranda je schválenie finančnej podpory spolupráce hraničných regiónov Slovenskej republiky a Maďarskej republiky. Cezhraničná spolupráca je prostriedkom stimulácie ekonomických aktivít v týchto regiónoch a podpory v prekonávaní problémov, ktoré sú výsledkom ich periférnej pozície v národnom hospodárstve. 

V rámci programovania pre rok 2002 obe krajiny identifikovali rovnakú prioritu a opatrenie na jej naplnenie. Ide o prioritu ”ochrana životného prostredia”, ktorá sa bude realizovať prostredníctvom spoločnej grantovej schémy.

Grantová schéma ”Ochrana životného prostredia a zachovania prírody v maďarsko-slovenských hraničných regiónoch prostredníctvom miestnych iniciatív” podporí predovšetkým projekty miestnych iniciatív, ktoré môžu priamo prispieť k zlepšeniu prirodzených a prírodných podmienok bezprostredného pohraničného regiónu a naviac majú silný cezhraničný dopad. Realizácia navrhnutého projektu bude napomáhať ochrane riek, podzemnej a povrchovej vody, vzduchu, flóre a faune. Celkový rozpočet projektu pre Slovenskú republiku je 2 400 000 EUR. Príspevok Phare predstavuje 1 800 000 EUR a národné spolufinancovanie  600 000 EUR. 

Súčasťou Finančného memoranda je aj „Fond malých projektov“, ktorý má rovnakú výšku Phare alokácie pre obe krajiny – 200 000 EUR. Fond podporuje najmä neinvestičné aktivity zamerané na zlepšenie kvality života a spolupráce na oboch stranách hranice do výšky príspevku Phare       50 000 EUR pre jeden projekt.
Vzhľadom na skutočnosť, že správa o projektoch programu Phare 2002 už bola predmetom rokovania vlády SR č. 887 z 21. augusta 2002 a toto memorandum je v súlade s uvedeným uznesením, materiál nebol predložený na medzirezortné pripomienkové konanie a predkladá sa na rokovanie vlády SR.